RAPORT AL COMISIEI CĂTRE PARLAMENTUL EUROPEAN ȘI CONSILIU privind cheltuielile FEGA Sistem de alertă timpurie nr. 1-3/2015 /* COM/2015/0134 final */





CUPRINS 1............ Procedura bugetară 2015 pentru FEGA.. 3 2............ Venituri alocate FEGA.. 3 3............ Observații privind execuția provizorie a bugetului FEGA pentru 2015. 4 4............ Execuția veniturilor alocate FEGA.. 6 5............ Concluzii 7 anexa 1: anexa 2: || Procedura bugetară 2015 Utilizarea provizorie a creditelor FEGA până la 31.1.2015 1. Procedura bugetară 2015 pentru FEGA Cifrele cheie pentru Fondul european de garantare agricolă (FEGA) în diferite etape ale procedurii bugetare sunt rezumate în tabelul prezentat în anexa 1. Bugetul FEGA pentru 2015 a fost adoptat de Parlamentul European la 17 decembrie 2014. Bugetul a inclus credite de angajament și de plată în valoare de 43 455,8 milioane EUR, respectiv de 43 447,6 milioane EUR, pentru măsurile privind piețele agricole și ajutoarele directe. Diferența dintre creditele de angajament și creditele de plată se datorează faptului că, pentru anumite măsuri care sunt aplicate direct de Comisie, se utilizează credite diferențiate. Acestea se referă, în principal, la măsuri de promovare a produselor agricole, la strategia politică și la măsurile de coordonare în domeniul agriculturii. 2. Venituri alocate FEGA Pe baza dispozițiilor articolului 43 din Regulamentul (UE) nr. 1306/2013 referitoare la finanțarea, gestionarea și monitorizarea veniturilor politicii agricole comune provenite din corecții financiare efectuate în temeiul deciziilor contabile și de verificare a conformității, din nereguli și din taxa pentru depășirea cotei de lapte sunt considerate venituri alocate pentru finanțarea cheltuielilor FEGA. Conform dispozițiilor respective, veniturile alocate pot fi utilizate pentru a acoperi finanțarea oricărei cheltuieli FEGA. Dacă o parte din aceste venituri nu este utilizată în cursul exercițiului bugetar, aceasta va fi reportată automat în exercițiul bugetar următor[1]. Bugetul pe 2015 al FEGA a inclus atât cele mai recente estimări ale Comisiei privind nevoile de finanțare a cheltuielilor preconizate pentru măsuri de piață și ajutoare directe, cât și estimările veniturilor alocate preconizate a fi colectate în cursul exercițiului bugetar în cauză și reportarea soldului veniturilor alocate rămase disponibile din exercițiul bugetar anterior. În propunerea sa privind creditele bugetare FEGA pentru 2015, Comisia a luat în calcul totalitatea veniturilor alocate preconizate și a solicitat pentru bugetul pe 2015 un nivel al creditelor calculat prin scăderea veniturilor alocate estimate din necesitățile estimate. Autoritatea bugetară a adoptat bugetul FEGA ținând seama de veniturile alocate preconizate. La momentul întocmirii bugetului pe 2015, Comisia estima că veniturile alocate disponibile se ridicau la 1 768,6 milioane EUR. Mai exact: – veniturile alocate care se preconizează a fi generate în cursul exercițiului financiar 2015 au fost estimate la 1 438,6 milioane EUR. S-a preconizat obținerea sumelor de 868,6 milioane EUR și 165 de milioane EUR din corecțiile efectuate în urma verificării conformității, respectiv din nereguli. Veniturile rezultate din taxa pentru depășirea cotei de lapte au fost estimate la 405 milioane EUR. – Suma veniturilor alocate preconizate a fi reportate din exercițiul financiar 2014 în 2015 a fost estimată la 330 de milioane EUR. În bugetul pe 2015, Comisia a alocat aceste venituri, estimate inițial la 1 768,6 milioane EUR, următoarelor scheme: – 362,4 milioane EUR s-au alocat fondurilor operaționale destinate organizațiilor de producători din sectorul fructelor și legumelor, – 106,9 milioane EUR s-au alocat altor măsuri din sectorul fructelor și legumelor, – 0,9 milioane EUR s-au alocat măsurilor de depozitare a laptelui praf degresat, – 2,9 milioane EUR s-au alocat măsurilor de depozitare a untului și a smântânii, – 50,5 milioane EUR s-au alocat altor măsuri din sectorul laptelui și produselor lactate, – 1 245 de milioane s-au alocat schemei de plată unică. Pentru schemele menționate, creditele votate în final de autoritatea bugetară au fost în conformitate cu propunerea Comisiei. Suma creditelor votate și a veniturilor alocate menționate anterior corespunde unei estimări totale a nevoilor de: – 903,9 milioane EUR pentru fondurile operaționale destinate organizațiilor de producători din sectorul fructelor și legumelor, – 107,6 milioane EUR pentru alte măsuri din sectorul fructelor și legumelor, – 0,9 milioane EUR pentru măsurile de depozitare a laptelui praf degresat, – 2,9 milioane EUR pentru măsurile de depozitare a untului și a smântânii, – 50,6 milioane EUR pentru alte măsuri din sectorul laptelui și produselor lactate, – 29 587 de milioane pentru schema de plată unică. În anexa 2, care prezintă execuția provizorie a bugetului pentru 2015 până la 31 ianuarie 2015, sumele creditelor bugetare la nivel de articol pentru sectorul fructelor și legumelor, pentru lapte și produse lactate și pentru ajutoarele directe decuplate corespund unor credite votate pentru aceste articole în valoare de 836,2 milioane EUR, 77,1 milioane EUR, respectiv 37 397 de milioane EUR, fără a se ține seama de veniturile alocate menționate anterior. După includerea veniturilor alocate acestor articole, totalul creditelor prevăzute în bugetul pe 2015 este de 1 305,5 milioane EUR pentru sectorul fructelor și legumelor, de 131,4 milioane EUR pentru lapte și produse lactate și de 38 642 de milioane EUR pentru ajutoarele directe decuplate. 3. Observații privind execuția provizorie a bugetului FEGA pentru 2015 În anexa 2 este prezentat nivelul execuției bugetare provizorii pentru perioada 16 octombrie 2014-31 ianuarie 2015. Respectivul nivel de execuție este comparat cu profilul de cheltuieli bazat pe indicator, stabilit în temeiul dispozițiilor articolului 28 din Regulamentul (UE) nr. 1306/2013. În continuare este prezentat un scurt comentariu cu privire la anumite articole din buget, care arată cele mai importante diferențe dintre nivelul real și cel prevăzut al execuției bugetului pe 2015. 3.1. Măsuri de piață Utilizarea creditelor pentru intervenții pe piețele agricole a fost mai mică cu 107,5 milioane EUR față de nivelul creditelor bugetare votate, stabilite în funcție de nivelul indicatorului la 31 ianuarie 2015. Această diferență este un efect net al modelelor de execuție, în principal în sectorul fructelor și legumelor și cel al vinului. 3.1.1. Fructe și legume (+ 17 milioane EUR față de creditele votate) În ceea ce privește creditele votate, nivelul de execuție se datorează în primul rând cheltuielilor efectuate pentru fondurile operaționale destinate schemei privind organizațiile de producători și pentru alte măsuri în sectorul fructelor și legumelor, care sunt finanțate atât din creditele bugetare votate, cât și din veniturile alocate acestei scheme în bugetul pentru 2015 (NB: pentru detalii, a se vedea punctul 2 de mai sus). Acest nivel de execuție rezultă din aplicarea indicatorului pentru perioada de până la 31 ianuarie 2015 creditelor bugetare votate, care nu includ veniturile alocate acestui sector. O notă de subsol * la tabelul privind execuția provizorie din anexa 2 arată care ar fi situația dacă indicatorul la 31 ianuarie 2015 s-ar fi aplicat creditelor totale preconizate a fi disponibile pentru finanțarea acestui articol. Astfel cum s-a arătat la punctul 2 de mai sus, finanțarea totală preconizată a fi disponibilă pentru acest articol se compune din creditele bugetare votate, în valoare de 836,2 milioane EUR, și din veniturile alocate acestui articol, estimate la 469,3 milioane EUR. Prin urmare, dacă indicatorul s-ar fi aplicat la finanțarea totală de 1 305,5 milioane EUR, preconizată a fi disponibilă pentru acest articol, ar fi apărut o subutilizare de - 63 de milioane EUR. Acesta este efectul absorbției mai lente din cadrul tuturor schemelor finanțate de articolul în discuție. Trebuie remarcat faptul că ritmul de absorbție a creditelor bugetare pentru măsurile de criză nu a putut fi estimat în mod fiabil, fiind probabil ca acesta să se abată de la profilul de consum mediu pe 3 ani, care reprezintă baza indicatorului pentru acest articol. În acest stadiu, se consideră că situația are un caracter temporar, iar execuția aferentă acestui articol este monitorizată îndeaproape de către serviciile responsabile ale Comisiei. 3.1.2. Produse din sectorul vitivinicol (- 130,8 milioane EUR) Această subutilizare a creditelor se datorează ritmului mai lent al plăților efectuate de statele membre, comparativ cu profilul de cheltuieli al indicatorului stabilit pentru programele naționale din sectorul vitivinicol. În acest stadiu, se consideră că situația are un caracter temporar. 3.2. Ajutoare directe Utilizarea creditelor pentru ajutoarele directe a depășit nivelul indicatorului de la 31 ianuarie 2015 cu 650,8 milioane EUR. 3.2.1. Ajutoare directe decuplate (+ 691,7 milioane EUR comparativ cu creditele votate) În ceea ce privește creditele votate, acest nivel de execuție se datorează în primul rând cheltuielilor pentru schema de plată unică, care este finanțată atât din creditele bugetare votate, cât și din veniturile alocate acestei scheme în bugetul pentru 2015 (NB: pentru detalii, a se vedea punctul 2 de mai sus). Acest nivel de execuție rezultă din aplicarea indicatorului pentru perioada de până la 31 ianuarie 2015 creditelor bugetare votate, care nu includ veniturile alocate acestui articol. O notă de subsol * la tabelul privind execuția provizorie din anexa 2 arată care ar fi situația dacă indicatorul la 31 ianuarie 2015 s-ar fi aplicat creditelor totale preconizate a fi disponibile pentru finanțarea ajutoarelor directe decuplate. Astfel cum s-a arătat la punctul 2 de mai sus, finanțarea totală preconizată a fi disponibilă pentru ajutoarele directe decuplate se compune din creditele bugetare votate, în valoare de 37 397 de milioane EUR, și din veniturile alocate ajutoarelor directe decuplate, estimate la 1 245 de milioane EUR. Prin urmare, dacă indicatorul s-ar fi aplicat la finanțarea totală de 38 642 de milioane EUR, preconizată a fi disponibilă pentru ajutoarele directe decuplate, ar fi apărut o subexecuție de 488,8 milioane EUR. Această diferență de nivel al execuției bugetare pentru ajutoarele directe decuplate rezultă în principal din plățile accelerate pentru schema de plată unică din primele două luni ale anului (comparativ cu aceeași perioadă a ultimilor trei ani) și din încetinirea temporară a ritmului în cursul lunii ianuarie. Potrivit previziunilor statelor membre, execuția bugetară se va accelera în lunile următoare. Comisia preconizează, în acest stadiu, că creditele disponibile și veniturile alocate vor fi suficiente pentru a acoperi nevoile de finanțare pentru acest articol. 3.2.2. Alte ajutoare directe (– 40,9 milioane EUR) Această subutilizare a creditelor votate pentru alte ajutoare directe comparativ cu profilul de cheltuieli al indicatorului stabilit la 31 ianuarie 2015 este, în principal, consecința încetinirii ritmului de plată pentru sprijinul specific în temeiul articolului 68 - ajutoare directe cuplate. În acest stadiu, se consideră că situația are un caracter temporar. 3.3. Auditul cheltuielilor agricole (- 16,9 milioane EUR) Pe lângă cheltuielile directe pentru măsurile de monitorizare și de prevenire și cheltuielile pentru corecțiile financiare în beneficiul statelor membre în valoare totală de 26,8 milioane EUR, bugetul pentru 2015 a inclus estimări în valoare de 60,5 milioane EUR pentru plățile privind soluționarea litigiilor. La stabilirea profilului de cheltuieli pentru soluționarea litigiilor, în lipsa unui profil de execuție stabilit anterior, s-a presupus că statele membre ar urma să plătească aceste sume în tranșe egale de-a lungul anului. Cu toate acestea, la 31 ianuarie 2015, statele membre nu efectuaseră încă nicio astfel de plată. În consecință, în cazul acestui capitol din bugetul pentru 2015 a rezultat o subutilizare în raport cu nivelul indicatorului. În acest stadiu, se consideră că situația are caracter temporar și se preconizează o execuție bugetară exhaustivă. 4. Execuția veniturilor alocate FEGA Tabelul din anexa 2 arată că, la 31 ianuarie 2015, fuseseră colectate venituri alocate însumând 995,6 milioane EUR. Mai exact: – veniturile rezultate din corecții bazate pe deciziile contabile și de verificare a conformității s-au ridicat la 179 de milioane EUR, fiind încă preconizate sume semnificative până la sfârșitul exercițiului bugetar; – veniturile rezultate în urma neregulilor se ridică la 68 de milioane EUR, fiind de asemenea preconizate sume suplimentare până la sfârșitul exercițiului bugetar și, – în acest stadiu, au fost colectate toate veniturile provenite din taxa pentru depășirea cotei la lapte, care se ridică la aproximativ 407,3 milioane EUR. În fine, suma veniturilor alocate reportate în cele din urmă din 2014 în 2015 s-a ridicat la 341,3 milioane EUR. Prin urmare, suma veniturilor alocate disponibile pentru finanțarea cheltuielilor FEGA, la 31 ianuarie 2015, se ridică la 995,6 milioane EUR și se preconizează că va fi completată, până la sfârșitul exercițiului bugetar, cu sume suplimentare semnificative rezultate din veniturile alocate recent colectate în urma deciziilor contabile și de verificare a conformității și din nereguli. 5. Concluzii Execuția provizorie a creditelor bugetare ale FEGA pentru 2015, pentru perioada de până la 31 ianuarie 2015, arată că rambursările lunare către statele membre au depășit cu aproximativ 526,5 milioane EUR profilul bazat pe indicator al cheltuielilor pentru execuția bugetară. Sunt deja disponibile venituri alocate în valoare de 995,6 milioane EUR, iar în 2015 se prevede colectarea unor sume suplimentare. În acest stadiu, Comisia preconizează că suma veniturilor alocate care vor fi disponibile până la sfârșitul anului va fi suficientă pentru finanțarea anumitor posturi aferente sectorului fructelor și legumelor și sectorului laptelui și produselor lactate, precum și a schemei de plată unică, așa cum s-a preconizat inițial la stabilirea bugetului pentru 2015. [1] Articolul 14 din Regulamentul (UE, EURATOM) nr. 966/2012 al Parlamentului European și al Consiliului privind normele financiare aplicabile bugetului general al Uniunii stabilește că veniturile interne alocate se reportează doar pe un an. Prin urmare, în interesul unei bune gestionări bugetare, aceste venituri alocate sunt în general utilizate înainte de orice credite votate ale articolului bugetar în cauză.